Etelä-Karjalan hyvinvointialue torjuu rasismia ja edistää yhdenvertaisuutta

Etelä-Karjalan hyvinvointialue on sitoutunut edistämään tasa-arvoa ja yhdenvertaisuutta sekä vastustamaan syrjintää kaikessa toiminnassaan – työnantajana, palveluntarjoajana ja yhteistyökumppanina.

Tällä viikolla, 17.–23.3.2025, vietetään valtakunnallista rasisminvastaista viikkoa, joka osuu samalle ajanjaksolle kuin YK:n rasisminvastainen päivä 21.3. Tämän vuoden teemana on aikuisten vastuu puuttua lasten ja nuorten kokemaan rasismiin. Kampanja kannustaa meitä kaikkia tunnistamaan rasismin ja toimimaan aktiivisesti sitä vastaan.

Hyvinvointialueen tasa-arvo- ja yhdenvertaisuustyötä ohjaa aluevaltuuston hyväksymä suunnitelma, joka täyttää lakisääteisen velvoitteen ehkäistä syrjintää ja varmistaa asiakkaille yhdenvertaiset palvelut. Lisäksi henkilöstöpoliittinen suunnitelma tukee työyhteisön tasa-arvon ja yhdenvertaisuuden edistämistä. Etelä-Karjalan hyvinvointialueella syrjintää, rasismia tai epäasiallista kohtelua ei hyväksytä.

– Jokaisen työntekijän ja palvelun käyttäjän on voitava kokea tulevansa arvostetuksi ja kohdelluksi yhdenvertaisesti. Meillä kaikilla voi olla tiedostamattomia asenteita, mutta tärkeintä on tunnistaa ne, jotta ne eivät vaikuta toimintaamme. Haluamme myös kehittää osaamistamme puuttua syrjivään käytökseen, kertoo hyvinvointialueen strategia- ja hallintojohtaja Kaisa Heino.

Etelä-Karjalan hyvinvointialue osallistuu myös valtioneuvoston rasisminvastaiseen ”Me puhumme teoin” -kampanjaan. Hyvinvointialueen toimenpiteisiin kuuluu mm.:

Avoimen keskustelun lisääminen yhdenvertaisuudesta

Henkilöstön moninaisuusosaamisen vahvistaminen

Syrjinnän ehkäisyn ja puuttumisen toimintamallien kehittäminen

Työyhteisöjen monimuotoisuuden edistäminen anonyymin rekrytoinnin ja harjoittelupaikkojen avulla

Etelä-Karjalan hyvinvointialue haluaa olla suunnannäyttäjä yhdenvertaisen ja tasa-arvoisen työyhteisön sekä palveluympäristön luomisessa. Yhdessä voimme vaikuttaa!

Tutustu:

Etelä-Karjalan hyvinvointialueen toiminnallinen tasa-arvo- ja yhdenvertaisuussuunnitelma.

Etelä-Karjalan hyvinvointialueen rasisminvastainen sitoumus kokonaisuudessaan:
Toimenpidesitoumukset - Sitoumus2050

Valtioneuvoston ”Me puhumme teoin” kampanjan verkkosivut löytyvät osoitteesta www.toimirasismiavastaan.fi .

Lisätietoa rasisminvastaisesta viikosta www.punainenristi.fi/rasisminvastainen-viikko/

Ole tukena, puutu rasismiin ja kannusta myös muita mukaan! Näistä Suomen Punaisen Ristin toimintaohjeista saa apua.

Lisätietoja:
Heini Maijanen, järjestö- ja kumppanuusasiantuntija, p. 040 564 7145, heini.maijanen@ekhva.fi
Kaisa Heino, strategia- ja hallintojohtaja, p. 040 627 5521 , kaisa.heino@ekhva.fi